정조 1년
丁酉八月十八日卯時。上詣肅章門。親鞫入侍時。行都承旨洪國榮。左承旨李亨逵。右承旨李義翊。左副承旨鄭民始。右副承旨徐有防。假注書李兢淵李宗燮。事變假注書張至顯。記事官徐龍輔金勉柱。以次侍立。上具戎服。自小次乘輿詣肅章門殿座。領議政金尙喆。左議政鄭存謙。右議政徐命善。判義禁鄭弘淳。同義禁嚴璹李命植徐浩修。大司憲趙㻐。大司諫吳載紹。司諫李謙彬。持平洪樂恒。獻納洪周萬。正言金翊休尹得孚。問事郞廳李在學李儒慶洪明浩尹尙東朴祐源趙時偉金履正柳誼沈豐之安聖彬。刑房都事趙寬鎭任希游。文書色都事趙廷鉉李始喆。以次進伏訖。尙喆存謙命善曰。連日勞動。聖體。若何。上曰。一樣矣。上曰。俄聞扈衛軍兵。達夜飢餒。至有死亡者云。良用矜惻。鎭日扈衛。此何景象。今日當爲撤罷矣。尙喆等曰。庭請三司之啓。亟降兪音。則撤罷扈衛。自是次第件事矣。上曰。伊日以卿等之請。至於扈衛之境。而實非予本意也。尙喆曰。顧今元惡大憝。尙未置法。國勢之岌嶪。人心之波蕩。愈往愈甚。速賜處斷然後。扈衛可撤矣。上曰。親鞫時。例爲扈衛。故不過循例爲之。而若以卿等所請之事。爲伊日扈衛之本。則尤非予本意也。分付各營。卽速撤罷。可也。民始曰。臣等不敢奉承此敎矣。國榮曰。俄見庭請啓語。則徹宵環衛。所警者何事云者。果爲實題語也。逆禶未就法之前。殿下雖欲撤罷扈衛。臣等不敢奉行矣。上曰。鞫獄未罷。人心危疑。故伊日扈衛。蓋出於不得已。而今則諸賊就誅。端緖已露。何可一向不撤。使許多軍兵。逐日勞苦。至於病死之境乎。存謙曰。諸賊雖已就誅。禍根尙此未除。國事之危急。擧國之遑懼。當如何哉。速降兪音。快正王法。則環衛亦可以徹罷矣。上曰。當此人心恟懼之際。多日扈衛。尤增騷撓之一端。此何景象。伊日扈衛。不過爲設鞫之故。而若以允許卿等之請爲限。則決無是理矣。宮城扈衛。卽速撤罷。可也。尙喆曰。此等危急之際。旣設之扈衛。何可遽然撤罷乎。上曰。扈衛雖撤。以各營標下軍把守。則此無異於扈衛矣。上曰。宮城扈衛撤罷。出榻敎上曰。扈衛軍兵。旣已解嚴。分付各營中軍。只率入直標下軍。使之把守禁軍解甲。可也。亨逵讀奏庭請啓辭。上命書批答。又讀奏三司啓辭。上命書批答。國榮曰。殿下雖欲全恩於逆禶。逆禶實無可生之道矣。名入推戴。罪關宗社。則求之古今。豈有不死者乎。命善曰。今日北面於殿下之庭者。若使逆禶。生出囹圄。則臣等之罪。死而有餘矣。上曰。有管蔡之心。有管蔡之迹。則容或有處變之道。而渠是蒙騃無知。非但無管蔡之心。又無其迹之可論。如是而尙可議法乎。卿等諒予不忍之心。其卽止之。尙喆曰。此則有萬萬不然者。管蔡之迹。不過流言。而周公猶且誅之。況逆禶。名入推戴。其迹旣露。豈有無其情而有其迹者乎。參量情迹。無一可恕。伏願斷以大義。亟降兪音焉。㻐載紹等曰。殿下豈可以區區之私恩。欲廢堂堂之公法乎。此而不誅。則倫綱斁矣。王章紊矣。殿下何不念及於此。若是其靳持乎。臣等未承允可之批。則不敢退去矣。上曰。其止之。尙喆曰。以逆禶之地處。爲諸賊之推戴。此誠何等禍變。而逆招畢露。得以鉤覈根柢者。實賴宗社之攸佑也。若使如此禍機伏而不發。則燎原滔天之禍。容有極哉。唯願殿下。上念宗社之重。下副臣民之望。速賜處分焉。上曰。卿等何如是耶。誠甚悶迫矣。國榮曰。禶之逆節。畢露無餘。而臣等之與之共戴者。已至多日。臣等焦遑之情。尤無以仰達矣。上曰。昌慶宮守宮大將。亦令解嚴軍卒療飢。依前爲之。亨逵讀奏宗臣啓辭。上命書批答。上曰。罪人洪相格。上之。讀諭問目。相格納招云云。見事變日記尙喆曰。孝任埋凶射天之謀。逆範入送刺客之事。賊能潛謀推戴之狀。相格旣已遲晩納招。結案辭意。以此爲之。宜矣。上曰。依罪人相格。以大逆結案。行刑次下府。上曰。罪人澤遂。上之。上曰。澤遂之三月間。往見啓能。與之同謀之狀。諸賊之招。明白證據。渠何敢一向欺隱乎。以此嚴問。可也。澤遂更招云云。見事變日記尙喆曰。澤遂之與能賊同謀之狀。今已綻露無餘。而終不直招。尤極巧惡矣。上曰。姑待罪人之拿來。當使澤遂面質。姑爲下幕。罪人李會遂。上之。上曰。澤遂之往見啓能之日子。更加盤問於會遂後。問郞入奏。可也。仍入小次。亨逵在學進前。在學曰。會遂之供。以爲澤遂春間往啓能家。其後又爲往見云矣。上殿座。上曰。會遂姑爲下幕。㻐載紹謙彬周萬翊休曰。罪人履海。以萬古凶逆啓能之姪。窮凶叵測之謀。陰慘不道之說。爛漫相議。忍杖不服。至於徑斃。輿憤未洩。物情駭惋。追施之律。旣有受敎。雖未敢仰請。而其親屬。不可置之於輦轂之下。臣等謂徑斃罪人履海應坐諸人。一竝絶島散配。宜矣。上曰。依啓。出擧條亨逵讀奏庭請再啓。上命書批答。又讀奏三司再啓。上命書批答。又讀奏宗臣再啓。上命書批答。上曰。罪人閔德泰。上之。發問目。問之。德泰納招云云。見事變日記上曰。德泰從當更處。姑爲下幕。罪人旕福。上之。上曰。旕福旣是啓能之奴子。則澤遂往見啓能之月日。必無不知之理。一一鉤問。可也。旕福納招云云。見事變日記命善曰。今聞旕福之供。澤遂之春間往見啓能之狀。明白無疑。與澤遂使之面質。似好矣。上曰。以此見之。澤遂終始發明之狀。尤極巧惡矣。尙喆曰。今以旕福之招。觀之。則澤遂三月間。往啓能家。與啓能酬酢之時。其所坐處。無不詳告矣。弘淳曰。旕福平問之下。澤遂春間。往見啓能之狀。一一明證。節節符合於他囚之招。雖以澤遂之巧惡。何辭發明乎。使之面質。似好矣。上曰。罪人旕福。姑爲移置。罪人鄭得夢。上之。上曰。得夢旣是啓能之人。又發於澤遂之招。嚴問取招。可也。得夢納招云云。見事變日記命善曰。得夢不過鄕曲愚氓。且積月病臥云。澤遂之往見啓能與否。似或不知。何足更問乎。上曰。似然矣。從當酌處。姑爲下幕。澤遂。上之。與旕福面質。可也。上曰。會遂之招辭。又爲讀諭。使澤遂聽之。可也。罪人澤遂與旕福面質後。承款納招云云。見事變日記尙喆曰。澤遂之供。與相吉之招。一串貫來。當以大逆不道。捧結案矣。上曰。論其罪犯。則謀逆同參。可謂當律。而其母。卽慈宮之姑母也。渠雖巧惡。豈忍用緣坐之律於其母乎。聞其根脚之供。不覺惻然。用其次律。使渠七十老母。得免緣坐。可也。豐之曰。澤遂與能賊。同謀罔測之狀。渠旣白服。而知情之律。失之大寬矣。臣雖非三司。旣是問郞。則今此減律之敎。決不敢奉承矣。尙喆等曰。惻怛之聖敎。孰不欽仰。而澤遂之與能賊同謀之狀。渠旣遲晩。則謀逆同參之律。不施於澤遂。而將何施乎。弘淳曰。王法不可低仰也。能賊之潛謀推戴時。至以澤遂擬議於藩任。則其爛漫同謀之狀。推此可知。豈特知情不告者乎。上曰。澤遂屢次嚴訊之下。初則指父爲誓。終不直招矣。及聞諸賊之招。始乃承款。顧其情狀。尤極巧惡。謀逆之律。何惜於渠。而思其臨年之母。予有所不忍也。以知情不告。捧結案。可也。澤遂以知情結案。行刑次。下府。㻐載紹謙彬樂恒周萬翊休得孚曰。澤遂爛漫同參於啓能之謀。綻露無餘。而知情結案。實爲失刑之大者。臣等將欲進前爭執之際。結案已畢。王章未伸。臣等溺職之失。於斯著矣。何敢晏然於臺次乎。請命遞斥臣等之職。上曰。勿辭。亦勿退待。出擧條亨逵讀奏庭請三啓。上命書批答。又讀奏三司三啓。上命書批答。又讀奏宗臣三啓。上命書批答。㻐載紹謙彬樂恒周萬翊休得孚曰。澤遂爛漫同參於啓能凶慘不道之謀。而只誅其身。王章失刑。輿情憤惋。其陰凶情節。其父其弟。宜無不知之理。臣等謂其父彦衡。其弟養遂獻遂。竝令王府。設鞫嚴問。宜矣。上曰。豈曰在家不知。而情節旣露。何必拿鞫。不允。出擧條上曰。罪人李會遂。上之。上曰。大臣進前。尙喆存謙命善進伏。上曰。鄭得夢別無可問之端耶。尙喆曰。然矣。上曰。今則逆魁。幾盡鋤治。而獄中逮囚者。不過其孤雛也。可以酌處者。今欲酌處。大臣之意。何如。尙喆等曰。今日罪人。當下府。而獄囚彌滿。亦甚可悶矣。上曰。聞李觀源。卽故判書李益輔之子。而渠以喬木之裔。渠若罪死。則渠家無主祀之人云。誠極惻然。且會遂。旣欲傅之生道。勿爲加刑。解縛以置。仍命書傳敎曰。罪人李會遂。以逆澤之弟。賊能之門徒。凡厥凶謀。宜無不知之理。而與同參啓能謀議之時。或有間焉。且欲使此之輩。竝皆窮覈。則失藪之鬼。其麗不億。眞所謂誅之。則不可勝誅也。姑從罔治之義。減死絶島定配。罪人金福尙。以鄕曲愚氓。不識裹面事。實不足責。別無可問之端。放送。罪人李觀源。於啓能。以翁壻之間。兼師生之義。自幼及長。爲啓能所卵育。則凶逆之謀。無論小大。曷敢曰不知。論以邦憲。難逭誅戮。而所供別無大段可執之違端。且其爲人蒙駿。亦不足深誅。傅之生道。不必爲失刑。遠地定配。罪人申光復。爛漫綢繆於啓能。被罪之後。親則連査。計則同腸。不可尋常勘斷。而鞫庭納招之時。觀形察貌。明是疲癃之物。參酌定配。罪人鄭得夢。逮捕。不過推覈。日子放送。上曰。酌處罪人。一竝上之。讀諭傳敎。使之聽之。可也。㻐載紹謙彬樂恒周萬翊休得孚曰。會遂之罪惡與澤遂一而二。二而一。則啓能凶慘不道之謀。必無不知之理。而忍杖不服。遽有酌處之命。有乖獄體。臣等謂還寢會遂絶島定配之命。仍令王府。嚴鞫得情。宜矣。上曰。不允。出擧條載紹謙彬周萬翊休曰。申光復。本以啓能之切姻。腸肚相連。綢繆往來之狀。世所共知。向日能賊之島配也。少無顧忌。肆然往見。究厥心腸。萬萬陰慘。能賊之凶謀祕計。光復萬無不知之理。臣等爲酌處罪人申光復。更令王府。嚴鞫得情。上曰。不允。出擧條㻐樂恒曰。寧越府使李普溫。行已麤鄙。趨附弘燮。平日至有拜祠堂之說。弘燮之陰謀凶論。必無不知之理。臣等謂寧越府使李普溫。拿鞫嚴問。宜矣。上曰。所當鞫問。而發捕甚多。姑先絶島定配。出擧條載紹謙彬周萬翊休曰。慶州府尹尹弘烈。性本妖邪。惟利是趨。爲弘燮之死友。腸肚相連。事無小大。無不參涉。人皆目之以姓不同弘烈。則今春弘燮之陰慘情節。決無不知之理。臣等謂慶州府尹尹弘烈。亟令王府。設鞫嚴問。上曰。與普溫。何異。亦爲絶島定配。可也。出擧條上曰。大臣承旨外。不得起立奏事。而今日諸臺起立奏事。未諳體例矣。亨逵曰。入侍傳啓之際。臺臣之起立仰奏。大損筵體。今日入侍諸臺。竝推考。何如。上曰。勿推。可也。載紹謙彬周萬翊休曰。臣等未諳臺體。筵席奏達之際。起伏失儀。致勤聖敎。況且齋日所懷。誤讀以請字。愚迷做錯之失。於斯益著矣。請命遞斥臣等之職。上曰。勿辭。亦勿退待。出擧條載紹謙彬周萬翊休曰。放逐罪人李弘逵。本以麟賊之所卵育。昏夜往來。情迹陰祕。日前臺啓之後。放逐本鄕。在渠已是罔極之恩。而眼無國法。經宿始發。心懷狠毒。多發怨言。其在嚴懲之道。不可置之。臣等謂放逐罪人李弘逵。邊遠定配。宜矣。上曰。豈可風聞而配。更爲鞫問後。發配。可也。出擧條在學曰。正言尹得孚。俄與諸臺進前。及至尹弘烈啓辭。旣不同參。亦不引避。獨坐階側。仍爲隨退。擧措顚錯。臺體壞損。請正言尹得孚罷職。上曰。依啓。出擧條上曰。連値殿座。久未展拜於孝明殿。今當展拜。仍爲問候於慈殿慈宮。侍衛只堂上。隨輿環衛軍兵。禁將率領事。分付。上曰。罪人李潤成趙峸趙嵎李受采奇同永丹等。上之。大臣相議。發問目問之。可也。上曰。宗廟永禧殿修改。退行。出榻敎上乘輿。仍還內。諸臣以次退出。